CELEX: 62012CA0336
Language: hu
Date: 2013-10-10 00:00:00
Title: C-336/12. sz. ügy: A Bíróság (tizedik tanács) 2013. október 10-i ítélete (az Østre Landsret (Dánia) előzetes döntéshozatal iránti kérelme) — Ministeriet for Forskning, Innovation og Videregående Uddannelser kontra Manova A/S (Előzetes döntéshozatal iránti kérelem — Közbeszerzés — 2004/18/EK irányelv — Az egyenlő bánásmód elve — Meghívásos eljárás — Hirdetmény — Az utolsó közzétett mérlegbeszámolónak az ajánlati dokumentációhoz való csatolására irányuló felhívás — E mérlegbeszámoló hiánya egyes részvételre jelentkezők dokumentációja tekintetében — Az ajánlatkérő azon lehetősége, hogy e részvételre jelentkezőket arra hívja fel, hogy az említett mérlegbeszámolót az ajánlati dokumentációk benyújtására előírt határidő lejártát követően juttassák el a részére)

23.11.2013   
            
            
               HU
            
            
               Az Európai Unió Hivatalos Lapja
            
            
               C 344/34
            
         A Bíróság (tizedik tanács) 2013. október 10-i ítélete (az Østre Landsret (Dánia) előzetes döntéshozatal iránti kérelme) — Ministeriet for Forskning, Innovation og Videregående Uddannelser kontra Manova A/S
   (C-336/12. sz. ügy) (1)
   
   (Előzetes döntéshozatal iránti kérelem - Közbeszerzés - 2004/18/EK irányelv - Az egyenlő bánásmód elve - Meghívásos eljárás - Hirdetmény - Az utolsó közzétett mérlegbeszámolónak az ajánlati dokumentációhoz való csatolására irányuló felhívás - E mérlegbeszámoló hiánya egyes részvételre jelentkezők dokumentációja tekintetében - Az ajánlatkérő azon lehetősége, hogy e részvételre jelentkezőket arra hívja fel, hogy az említett mérlegbeszámolót az ajánlati dokumentációk benyújtására előírt határidő lejártát követően juttassák el a részére)
   2013/C 344/59
   Az eljárás nyelve: dán
   
      A kérdést előterjesztő bíróság
   
   Østre Landsret
   
      Az alapeljárás felei
   
   
      Felperes: Ministeriet for Forskning, Innovation og Videregående Uddannelser
   
      Alperes: Manova A/S
   
      Tárgy
   
   Előzetes döntéshozatal iránti kérelem — Østre Landsret — Az építési beruházásra, az árubeszerzésre és a szolgáltatásnyújtásra irányuló közbeszerzési szerződések odaítélési eljárásainak összehangolásáról szóló, 2004. március 31-i 2004/18/EK európai parlamenti és tanácsi irányelv (HL L 134., 114. o.; magyar nyelvű különkiadás 6. fejezet 7. kötet 132. o.) II.B. mellékletének értelmezése — Az egyenlő bánásmód elve — Ajánlatkérő, amely előminősítési feltételként a részvételre jelentkező legutóbbi mérlegbeszámolójának benyújtását írta elő — Az ajánlatkérő által a legutóbbi mérlegbeszámolójukat az előminősítési kérelmükhöz történő csatolását elmulasztó részvételre jelentkezőkhöz intézett arra vonatkozó felhívás, hogy az előminősítési kérelmek benyújtási határidejének lejárta ellenére nyújtsák be részére a hiányzó mérlegbeszámolókat
   
      Rendelkező rész
   
   Az egyenlő bánásmód elvét akként kell értelmezni, hogy azzal nem ellentétes, ha az ajánlatkérő a közbeszerzési eljárásban való részvételre jelentkezés benyújtására előírt határidő lejárta után arra hívja fel a részvételre jelentkezőt, hogy juttassa el a helyzetét leíró olyan dokumentumokat, mint például a közzétett mérlegbeszámolókat, amelyek tekintetében objektíve igazolható, hogy a részvételi jelentkezésre előírt határidő előtt keletkeztek, feltéve hogy azok benyújtását az említett közbeszerzési eljárás dokumentumai nem kifejezetten a részvételi jelentkezés kizárásának terhe mellett írták elő. Az ilyen felhívás indokolatlanul nem részesítheti előnyben vagy nem hozhatja hátrányos helyzetbe azon részvételre jelentkezőt vagy jelentkezőket, amelyhez vagy amelyekhez e felhívást intézték.
   
      (1)  HL C 287., 2012.9.22.